ຂ່າວສານ
ສືບຕໍ່ຖືກຜົນເສຍຫາຍທາງດ້ານຊີວິດອິນຊີ ແລະ ຊັບສິນໃນເຫດຝົນຕົກ ແລະ ນ້ຳຖ້ວມ
ພາບປະກອບ
ໃນບົດລາຍງານດ່ວນຂອງຄະນະຊີ້ນຳການປ້ອງກັນ, ຕ້ານໄພພິບັດທຳມະຊາດ ແລະ ຊອກຫາກູ້ໄພກູ້ຊີບແຂວງ ລາຍເຈົາ, ຮອດເວລາ 16 ໂມງຕອນແລງວັນທີ 25 ມິຖຸນາ, ທ້ອງຖິ່ນໄດ້ຮັບຮູ້ຕົວເລກ 22 ຄົນຖືກເສຍຊີວິດ ແລະ ຫາຍສາບສູນ, ໃນນັ້ນ ມີເມືອງຊິ່ນໂຮ່ ແມ່ນທ້ອງຖິ່ນມີຈຳນວນຜູ້ຖືກເສຍຊີວິດ ແລະ ຫາຍສາບສູນຫຼາຍທີ່ສຸດ. ນອກຈາກນັ້ນ, ຝົນຕົກໜັກໃນບໍລິເວນກໍ່ເຮັດໃຫ້ເຮືອນຊານຂອງປະຊາຊົນ 150 ຫຼັງຖືກເປ່ເພ; ສັດປີກກ່ວາ 5.000 ໂຕ, ເຂົ້າສານ, ຜັກພືດເກືອບ 450 ເຮັດຕາ ແລະ ກ່ວາ 40 ກິດຈະກຳຊົນລະປະທານ, ນ້ຳປະປາຖືກກະແສນ້ຳພັດໄປ ແລະ ຖືກດິນຕົມທັບຖົມ. ຄວາມເສຍຫາຍໜັກໜ່ວງທີ່ສຸດແມ່ນກ່ຽວກັບດ້ານຄົມມະນາຄົມ, ມາຮອດປະຈຸບັນມີຂົວ 4 ແຫ່ງຖືກພັດໄປຕາມກະແສນ້ຳ. ບັນດາເສັ້ນທາງຫຼວງ ແລະ ເສັ້ນທາງຕໍ່ແຂວງ, ຕໍ່ຕາແສງ, ຕໍ່ບ້ານຖືກເຊາະເຈື່ອນຢ່າງໜັກໜ່ວງ, ປະລິມານດິນ, ຫີນຂຶ້ນເຖິງກ່ວາ 800.000 ແມັດກ້ອນ.ຕໍ່ໜ້າສະພາບການນັ້ນ, ວັນທີ 25 ມິຖຸນາ, ຄະນະປະຈຳຄະນະກຳມະການສູນກາງແນວໂຮມປະເທດຊາດ ຫວຽດນາມ ໄດ້ໂທລະເລກຢື້ຢາມຖາມຂ່າວຄະນະພັກແຂວງ, ສະພາປະຊາຊົນ, ຄະນະກຳມະການປະຊາຊົນ, ຄະນະກຳມະການແນວໂຮມປະເທດຊາດ ຫວຽດນາມ ແລະ ບັນດາຄອບຄົວຖືກຜົນເສຍຫາຍຍ້ອນຝົນຕົກ ແລະ ນ້ຳຖ້ວມເກີດຂຶ້ນຢູ່ບັນດາແຂວງ: ລາຍເຈົາ, ຮ່າຢາງ, ອ໋ຽນບ໋າຍ, ລາວກາຍ. ຄະນະກຳມະການສູນກາງແນວໂຮມປະເທດຊາດ ຫວຽດນາມ ກໍ່ສະເໜີໃຫ້ຄະນະປະຈຳຄະນະກຳມະການແນວໂຮມປະເທດຊາດ ຫວຽດນາມ ບັນດາແຂວງ: ລາຍເຈົາ, ຮ່າຢາງ, ອ໋ຽນບ໋າຍ, ລາວກາຍ ສົມທົບກັບອຳນາດການປົກຄອງ, ຄະນະຊີ້ນຳຫ້ອງການຕ້ານໄພພິບັດທຳມະຊາດຂອງແຂວງ ລວບລວມສະຖິຕິຄວາມເສຍຫາຍດ້ານຊີວິດອິນຊີ, ຈຳນວນຜູ້ຖືກຮັບບາດເຈັບ, ຈຳນວນຄອບຄົວຖືກເປ່ເພ, ເສຍຫາຍ ແລະ ລາຍງານຕໍ່ຄະນະກຳມະການສູນກາງແນວໂຮມປະເທດຊາດ ຫວຽດນາມ ເພື່ອມີມາດຕະການໜູນຊ່ວຍປະຊາຊົນ, ປະກອບສ່ວນແກ້ໄຂຄວາມຫຍຸ້ງຍາກ.
(ແຫຼ່ງຄັດຈາກ VOV)